b"\n_START_ARTICLE_\nSankt Peterburgo herbas\n_START_PARAGRAPH_\nSankt Peterburgo herbas - oficialus Rusijos federacinio miesto Sankt Peterburgo simbolis, patvirtintas 2003 m. baland\xc5\xbeio 23 d.\n_START_SECTION_\nHerbo apra\xc5\xa1as\n_START_PARAGRAPH_\nHerbo skydas pranc\xc5\xabzi\xc5\xa1kas/rusi\xc5\xa1kas, raudoname lauke du sidabriniai sukry\xc5\xbeiuoti apversti inkarai, o ant j\xc5\xb3 vertikalus auksinis skeptras su auksiniu dvigalviu ereliu vir\xc5\xa1uje. J\xc5\xabrinis inkaras (su dviem kabliais) eina i\xc5\xa1 heraldi\xc5\xa1kai kairio apatinio kampo \xc4\xaf de\xc5\xa1in\xc4\xaf vir\xc5\xa1utin\xc4\xaf, o upinis inkaras (su keturiais kabliais) - i\xc5\xa1 de\xc5\xa1inio apatinio \xc4\xaf kair\xc4\xaf vir\xc5\xa1utin\xc4\xaf._NEWLINE_Vir\xc5\xa1 skydo - imperatori\xc5\xa1koji kar\xc5\xabna i\xc5\xa1 kurios vidaus pro apa\xc4\x8di\xc4\x85 \xc4\xaf abi puses i\xc5\xa1eina dvi siauros \xc5\xbeydros juostos, vingiuojan\xc4\x8diais skydo vir\xc5\xa1umi ir pasibaigian\xc4\x8dios ties kampais. U\xc5\xbe skydo sukry\xc5\xbeiuoti du auksiniai skeptrai, kuri\xc5\xb3 vir\xc5\xa1uje ant \xc5\xbeydr\xc5\xb3 briliant\xc5\xb3 dvigalviai Rusijos herbo ereliai. Skeptrus jungia platesn\xc4\x97 \xc5\xbeydra juosta, kuri, sudarydama klostes, apgobia skyd\xc4\x85 i\xc5\xa1 \xc5\xa1on\xc5\xb3 ir apa\xc4\x8dios eidama vir\xc5\xa1 skeptr\xc5\xb3._NEWLINE_Sankt Peterburgo herb\xc4\x85 leid\xc5\xbeiamaa naudoti supaprastint\xc4\x85 - be kar\xc5\xabnos, be skeptr\xc5\xb3 ir juost\xc5\xb3. Taip pat vietoj herbo leid\xc5\xbeiama naudoti ir tik sukry\xc5\xbeiuotus skeptr\xc4\x85 ir inkarus be skydo ir kit\xc5\xb3 element\xc5\xb3.\n_START_SECTION_\nIstorija\n_START_PARAGRAPH_\nIstorinis Sankt Peterburgo herbas, priimtas 1730 m., patvirtintas 1780 m., papildytas 1857 m., v\xc4\x97l imtas vartoti 1991 m.,, yra seniausias ir pagrindinis Sankt Peterburgo simbolis._NEWLINE_TSRS laikais (1917-1991) \xc5\xa1is herbas nebuvo naudojamas, nes (1) jis tur\xc4\x97jo imperatori\xc5\xa1kosios vald\xc5\xbeio simboli\xc5\xb3 ir (2) miest\xc5\xb3 herb\xc5\xb3 vartosena buvo itin ribota. Vietoj miesto herbo tada naudodavo laisvai pasirenkamus simbolius, pvz., v\xc4\x97jarod\xc4\x99 laivel\xc4\xaf nuo admiraliteto smail\xc4\x97s._NEWLINE_1989 m. pavasar\xc4\xaf Leningrado miesto vald\xc5\xbeia i\xc5\xa1k\xc4\x97l\xc4\x97 mint\xc4\xaf, kad reikia miesto herbo. Buvo paskelbtas herbo konkursas geriausiam herbo projektui, paskirta premija b\xc5\xabsimam nugal\xc4\x97tojui. Naujo herbo projekt\xc5\xb3 parodo 1989 m. gegu\xc5\xbe\xc4\x97s m\xc4\x97nes\xc4\xaf buvo surengta Petropavlovsko tvirtov\xc4\x97je. Prie\xc5\xa1 naujo herbo k\xc5\xabrim\xc4\x85 pasisak\xc4\x97 istorin\xc4\x97 patriotin\xc4\x97 draugija Ruskoje Znamia (\xd0\xa0\xd1\x83\xd1\x81\xd1\x81\xd0\xba\xd0\xbe\xd0\xb5 \xd0\x97\xd0\xbd\xd0\xb0\xd0\xbc\xd1\x8f 'Rus\xc5\xb3 V\xc4\x97liava'), organizavusi protesto akcijas, para\xc5\xa1\xc5\xb3 rinkim\xc4\x85, kad gr\xc4\x85\xc5\xbeinti istorin\xc4\xaf Sankt Peterburgo herb\xc4\x85. Baig\xc4\x97si tuo, kad id\xc4\x97ja kurti nauj\xc4\x85, tarybin\xc4\xaf Leningrado herb\xc4\x85 buvo atmesta, vie\xc5\xa1oji miestie\xc4\x8di\xc5\xb3 nuomon\xc4\x97 \xc4\x97m\xc4\x97 palaikyti senojo, Petro I laik\xc5\xb3 herbo atgaivinim\xc4\x85. Tai ir buvo padaryta 1991 m."